Richkaspanmi Jesus rikururqa nacekusqanmantapuni ñawsa runata.
Hinaptinmi discipulonkuna tapurqa:
—Yachachikuq ¿imanasqataq wak runaqa nacerqa ñawsa?
¿Tayta-mamanpa huchanmantachu icha kikinpa huchanmantachu?
—nispa.
Jesusñataqmi nirqa:
—Manam kikinpa huchanmantachu nitaq tayta-mamanpa huchanmantachu,
kayqa karqa Diospa rurasqankuna qawanankupaqmi.
Punchawraq kachkaptinqa llamkanaymi kachamuwaqniypa rurasqankunapi,
tutayaramuptinmi ichaqa manaña atiymanñachu llamkayta.
Kay pachapiraq kanaykamaqa runakunatam achkisaq.
Chaynata nispanmi allpaman toqaykuspan mituta rurarurqa hinaspam ñawsapa ñawinman llusiykuspan
nirqa:
—Rispayki mayllakaramuy Siloe estanquepi —nispa.
Siloeqa “kachasqa” ninanmi.
Chay runam rispan mayllakaramurqa hinaspam kutimurqa qawakustinña.
Vecinonkunawan limosnero kasqan rikuqkunam nirqaku:
—¿Kayqa tiyaykuspa limosna mañakuqchús?
—nispa.
Chaymi wakinñataq nirqaku:
—Arí,
paypunim —nispa.
Wakinñataqmi nirqaku:
—Manam paychu,
rikchayllam-rikchakun —nispanku.
Hinaptinmi Kikinña nirqa:
—Arí,
ñoqam kani —nispa.
Hinaptinmi tapurqaku:
—¿Imaynamá qawarikururqankiqa?
—nispa.
Payñataqmi willakurqa:
—Jesus sutiyoq runam mituta ruraykuspan ñawiyman llusiykuwarqa hinaspam niwarqa:
“Siloe estanqueman rispayki mayllakaramuy” nispan.
Rispaymi mayllakaramurqani hinaspam qawarikururqani —nispa.
Chaymi Paykunañataq nirqaku:
—¿Maypitaq kachkan chay runaqa?
—nispa.
Hinaptinmi chay runañataq nirqa:
—Manam yachanichu —nispa.
Qawarikuruq runata tapupayasqankumanta
Chay qawarikuq runatam fariseokunaman pusarqaku.
Paytaqa Jesusmi sanoyarachirqa samana punchawpi mituta ruraykuspan.
Fariseokunam tapurqa chay runata ñawsa kachkaspaqa imaynam sanoyarusqanmanta.
Paymi willakurqa:
—Mituta ruraykuspam ñawiyman llusiykuwarqa hinaptinmi mayllakuruspay qawarikururqani —nispa.
Wakinnin fariseokunañataqmi nirqa:
—Chay sanoyarachisuqniki runaqa manam Diosmantachu samana punchawpi mana samasqanrayku —nispa.
Wakinninñataqmi nirqaku:
—Huchasapa runaqa ¿imaynataq ruranman milagrokunataqa?
—nispanku.
Chaynapim runakuna kikinkupura mana acuerdochu karqaku.
Mosoqmantam tapurqaku chay ñawpaq kaq ñawsata:
—Qamqa ¿imaninkitaq ñawiki qawarichisuqniki runamantaqa?
—nispa.
Hinaptinmi payñataq nirqa:
—Payqa Diosmanta willakuqmi —nispa.
Judiokunañataqmi mana creerqachu ñawsa kaspan kunanñataq qawarikurusqanta chaymi qayachimurqaku tayta-mamanta
hinaspam tapurqaku:
—¿Kay runapa tayta-mamanchum kankichik,
paychum nacesqanmantapuni ñawsa nisqaykichik?
¿Imaynataq kunanqa qawakuchkanña?
—nispa.
Paykunañataqmi nirqaku:
—Arí,
ñoqaykum tayta-maman kaniku,
yachanikum ñawsa nacesqantaqa.
Ichaqa manam yachanikuchu imaynam qawarikusqantapas chaynataq pim ñawin sanoyachisqantapas.
Tapuychik payta,
yuyayniyoqñam,
kikinmi willakunqa —nispa.
Tayta-mamanqa chaynataqa nirqa judiokunata manchakuspankum.
Chay judiokunaqa ñam tanteanakururqakuña pipas:
“Jesusqa Cristom” niptinqa huñunakuna wasimanta wischurunankupaq.
Chayraykum tayta-mamanqa nirqa:
“Tapuychik payta,
yuyayniyoqñam payqa” nispa.
Judiokunam mosoqmanta qayachimurqa ñawpaq ñawsa kaqta hinaspam nirqaku:
—Cheqapta rimaspa Diosta alabay,
ñoqaykuqa yachanikum chay runaqa huchasapa kasqanta —nispa.
Payñataqmi nirqa:
—Ñoqaqa manam yachanichu huchasapa kasqantaqa,
yachakunim ichaqa ñawpaqtaqa ñawsa kachkaspaypas kunan qawakusqayta —nispa.
Chaymi mosoqmanta tapurqaku:
—¿Imanaykusurqankitaq?
¿Imatataq ruraykusurqanki ñawiki qawarikurunanpaq?
—nispa.
Payñataqmi nirqa:
—Ñam nirqaykichikña,
ichaqa manam uyariwankichikchu.
¿Imapaqñataq munankichik yapatawan ninaytaqa?
Seguroch qamkunapas puriqmasinña kayta munankichik —nispa.
Chaynata niptinmi insultaspanku nirqaku:
—Chay runataqa qanmi qatichkanki,
ñoqaykuqa qatiniku Moisestam.
Ñoqaykuqa yachanikum Diosqa Moiseswan rimasqanta.
Jesusmantam ichaqa mana yachanikuchu maymantam kasqantapas.
Chay runañataqmi nirqa:
—¡Admirakuypaqmi kayqa!
Maylawmantam kasqanta mana yachachkaptikichikpas ñoqallaytam qawariykachiwan.
Yachasqanchikman hinapas Diosqa manam huchasapakunataqa uyarinchu aswanqa yupaychaqninkunallatam hinaspa paypa munasqan ruraqkunallatam.
Kunankamam manaraq uyarikurqachu nacesqanmantapuni ñawsata pipas qawarichisqanmantaqa.
Sichu chay runa Diosmanta mana hamuspaqa manachá kaykunataqa ruranmanchu —nispa.
Chaymi judiokunañataq nirqaku:
—Qamqa nacerqankipas huchapa huntasqanmi ¿hinachkaspachu yachachiwaykutaraq munanki?
—nispa.
Chaynata niruspankum qarqorurqaku huñunakunanku wasimanta.
Qawakuq ñawsakunamanta
Jesusmi yacharurqa chay runata huñunakunanku wasimanta wischurusqankuta,
paywan tupaykuspanmi nirqa:
—¿Creenkichu Diosmanta Hamuq Runapi?
—nispa.
Chay runam nirqa:
—Señorlláy ¿pitaq payqa payman iñikunaypaq?
—nispa.
Chaymi Jesusñataq nirqa:
—Ñam rikuykunkiña,
ñoqam kani qanwanmi rimachkani —nispa.
Chaymi chay runa nirqa:
—Iñinim Señor —nispa.
Chaynata niykuspanmi qonqorakuykuspa adorarqa.
Jesusñataqmi nirqa:
—Ñoqaqa kay pachamanqa hamurqani allin arreglo ruraqmi hinaspa ñawsakunapa ñawin kichaykuqmi chaynapi wakinkunañataq qawakuchkaspankupas mana rikukunankupaq —nispa.
Wakinnin fariseokunañataqmi chayna nisqanta uyariruspanku nirqaku:
—Chaynaqa ñoqaykupas ñawsachiki kaniku —nispa.
Hinaptinmi Jesusñataq nirqa:
—Ñawsa kaspaykichikqa mana huchayoqchá kawaqchik,
ichaqa:
“Qawakunikum” nisqaykichikraykum huchayoq kankichik —nispa.